雨霽出遊書事
作者：陸游
朝代：宋

paragraphs: 十日苦雨一日晴，拂拭拄杖西村行。
清溝泠泠流水細，好風習習吹衣輕。
四鄰蛙聲已閤閤，兩岸柳色爭青青。
辛夷先開半委地，海棠獨立方傾城。
春工遇物初不擇，亦秀燕麥開蕪菁。
薺花如雪又爛漫，百草紅紫那知名。
小魚誰取置道側，細柳穿頰危將烹。
欣然買放寄吾意，草萊無地蘇疲氓。